b'\n_START_ARTICLE_\nPo\xc4\x8dasno-za\xc5\xa1titna bojna\n_START_SECTION_\nVojno-akrobatska vje\xc5\xbeba\n_START_PARAGRAPH_\nOd 2011. godine pripadnici Po\xc4\x8dasno-za\xc5\xa1titne bojne izvode Vojno-akrobatsku vje\xc5\xbebu, prvi put javno izvedenu 27. svibnja na Trgu bana Jela\xc4\x8di\xc4\x87a u Zagrebu u sklopu obilje\xc5\xbeavanja 20. obljetnice osnutka OS RH. Program je kombinacija po\xc4\x8dasnih i vje\xc5\xbebovnih postupaka, a izvodi ga 20 pripadnika Bojne. Po\xc4\x8dasna ceremonija na dinami\xc4\x8dan i atraktivan na\xc4\x8din prikazuje vojni\xc4\x8dke radnje i postupke te psihofizi\xc4\x8dku spremnost, sklad, primjeren izgled i ujedna\xc4\x8denost postupaka pripadnika OS RH. Sastoji se od 11 me\xc4\x91usobno povezanih cjelina, a koreografiju su osmislili djelatnici \xe2\x80\x93 provoditelji ceremonije. Zapovjednik skupine izdaje zapovjedi glasom i dogovorenim signalima sabljom. Postupci se pak provode na dva na\xc4\x8dina:istovremeno i ujedna\xc4\x8deno ili periodi\xc4\x8dnim slijedom ._NEWLINE_Postupci se provode poluautomatskom pu\xc5\xa1kom M 59/66 (PAP 7,62 mm). Ina\xc4\x8de, ve\xc4\x87ina stranih po\xc4\x8dasnih postrojbi koristi gumene i puno lak\xc5\xa1e pu\xc5\xa1ke koje im olak\xc5\xa1avaju po\xc4\x8dasne postupke, a i rizik od ozlje\xc4\x91ivanja je puno manji._NEWLINE_Prigodom izvo\xc4\x91enja programa pripadnici PZB nose granske po\xc4\x8dasne odore HKoV-a, HRM-a i HRZ-a. Tako\xc4\x91er nose po\xc4\x8dasne \xc4\x8dizme, rukavice i tropletu vrpcu zlatne boje odnosno posebne detalje koji ukra\xc5\xa1avaju po\xc4\x8dasnu odoru te je razlikuju od slu\xc5\xbebene odore._NEWLINE_Pripadnici Po\xc4\x8dasne satnije koji provode ovu ceremoniju izuzetno dobro su psihofizi\xc4\x8dki pripremljeni. Krase ih visok stupanj koordinacije pokreta, brzina, snaga i iznad svega osje\xc4\x87aj za ritam, a zadovoljavaju i visoke antropometrijske kriterije. Visoki su od 183 do 186 cm i uzornog su vojni\xc4\x8dkog izgleda i dr\xc5\xbeanja.\n_START_SECTION_\nVelike smjene stra\xc5\xbee\n_START_PARAGRAPH_\nCeremoniju Velike smjene stra\xc5\xbee izvode pripadnici Po\xc4\x8dasne satnije, sastavnice Po\xc4\x8dasno-za\xc5\xa1titne bojne, na Trgu Sv. Marka u Zagrebu. Ona je prvi puta izvedena 30. svibnja 1991. i redovno se izvodila do 1. listopada 2000. Nakon sedamnaestogodi\xc5\xa1nje stanke, ta je tradicija vra\xc4\x87ena 27. svibnja 2017. u okviru programa obilje\xc5\xbeavanja Dana oru\xc5\xbeanih snaga Republike Hrvatske. Izvodi se to\xc4\x8dno u podne svake subote, blagdanima i praznicima, u razdoblju od 27. svibnja do 1. listopada._NEWLINE_Ceremonija Velike smjene stra\xc5\xbee o\xc5\xbeivljava i prikazuje dnevnu smjenu stra\xc5\xbearske posade kakva se odigravala i u vrijeme Banovine Hrvatske neposredno prije Drugog svjetskog rata, o \xc4\x8demu svjedo\xc4\x8de i fragmenti dokumentarnog filma iz tog vremena. Ceremonija traje izme\xc4\x91u 10 i 15 minuta, ovisno o tempu izvo\xc4\x91enja glazbene pratnje. Ona je zamisao koreografa, redatelja i dramaturga Milka \xc5\xa0parembleka i koreografa Darka Kolara, dok su glazbena pratnja i zapovijedi djelo akademika Igora Kuljeri\xc4\x87a. Ceremonija je stoga originalno umjetni\xc4\x8dko djelo u koje je uz karakteristi\xc4\x8dne vojni\xc4\x8dke elemente utkan i plesni pokret._NEWLINE_Ceremonija se odvija na Gornjem gradu, na prostoru izme\xc4\x91u Banskih dvora i crkve sv. Marka, a sastoji se od nekoliko dijelova s obzirom na elemente u izvedbi: dolaska obiju skupina na mjesto izvo\xc4\x91enja smjene, pregleda naoru\xc5\xbeanja dolaze\xc4\x87e smjene kroz radnju "pu\xc5\xa1ke poka\xc5\xbei", male smjene stra\xc5\xbee pri kojoj se vr\xc5\xa1i smjena stra\xc5\xbeara na ulazu u Banske dvore i razvodnika iz obiju grupa, sklapanja no\xc5\xbea na pu\xc5\xa1kama odlaze\xc4\x87e smjene kroz radnju "bod sklopi", velike smjene stra\xc5\xbee izme\xc4\x91u dviju skupina te odlaska s mjesta smjene. Polazak smjene je iz prostora Banskih dvora, dok druga skupina dolazi iz Ku\xc5\xa1evi\xc4\x87eve i \xc4\x86irilometodske ulice. U ceremoniji sudjeluju tri \xc4\x8dasnika u crno-bijelim povijesnim odorama te 26 vojnika i do\xc4\x8dasnika u crveno-crnim povijesnim odorama. \xc4\x8casnici, zapovjednik Stra\xc5\xbee i zapovjednici smjena nose \xc4\x8dasni\xc4\x8dke bode\xc5\xbee u ko\xc5\xbenatim futrolama obje\xc5\xa1enim o bok, dok su vojnici naoru\xc5\xbeani u na\xc5\xa1em slu\xc4\x8daju poluautomatskom pu\xc5\xa1kom M59/66, tzv. papovkom. Posebnost je i \xc5\xa1to su vojnici u glazbenoj pratnji zbog slobode pokreta odjeveni samo u surke.\n_START_SECTION_\nPo\xc4\x8dasna ceremonijalna odora\n_START_PARAGRAPH_\nPo\xc4\x8dasno-ceremonijalnu odoru nose pripadnici Po\xc4\x8dasno-za\xc5\xa1titne bojne pri obavljanju po\xc4\x8dasno-ceremonijalnih radnji i u posebnim prigodama u skladu s vojnim i civilnim protokolom. Po\xc4\x8dasno-ceremonijalne odore po\xc4\x8dasno-za\xc5\xa1titne postrojbe su slu\xc5\xbebene odore svih triju grana Oru\xc5\xbeanih snaga prilago\xc4\x91ene za obavljanje po\xc4\x8dasnih zada\xc4\x87a. Osim osnovnih dijelova slu\xc5\xbebenih odora Hrvatske kopnene vojske, Hrvatske ratne mornarice i Hrvatskog ratnog zrakoplovstva i protuzra\xc4\x8dne obrane, po\xc4\x8dasno-ceremonijalna odora za po\xc4\x8dasno-za\xc5\xa1titnu postrojbu ima i sljede\xc4\x87e dijelove: hla\xc4\x8de posebnog kroja, po\xc4\x8dasna kabanica, navlaka za kapu, ko\xc5\xbeni sve\xc4\x8dani remen za hla\xc4\x8de, ko\xc5\xbeni sve\xc4\x8dani opasa\xc4\x8d s uprta\xc4\x8dem, tropletnu vrpcu, bijele rukavice te vojne oznake._NEWLINE_\xc4\x8casnici uz po\xc4\x8dasno-ceremonijalnu odoru nose sablju. Za obavljanje po\xc4\x8dasno-ceremonijalnih zada\xc4\x87a u iznimnim se prigodama mo\xc5\xbee dizajnirati i kombinirati posebna po\xc4\x8dasno-ceremonijalna odora.\n_START_SECTION_\nPrikrivna odora\n_START_PARAGRAPH_\nKada ne obavljaju po\xc4\x8dasne zada\xc4\x87a pripadnici nose crvene beretke, s grbom postrojbe na desnoj strani beretke._NEWLINE_Od svibnja 2016. dio po\xc4\x8dasnog postroja Po\xc4\x8dasne satnije \xc4\x8dine i vojnikinje, koje nose \xc5\xbeensku kapu kao dio vojne odore. Propisani je standard visine za \xc5\xbeene u postroju 170 cm (plus-minus dva centimetra).\n_START_SECTION_\nNaoru\xc5\xbeanje\n_START_PARAGRAPH_\n\xc4\x8casnici nose sve\xc4\x8danu sablju, a ostali pripadnici dok su u stroju nose pu\xc5\xa1ku. Za iskazivanje po\xc4\x8dasti (po\xc4\x8dasni pozdrav) pripadnici postrojbe rabe poluautomatsku pu\xc5\xa1ku PAP 7,62 mm s bodom na pu\xc5\xa1ci. Drveni dijelovi su dodatno lakirani, a na kundaku su sa svake strane ugra\xc4\x91eni grbovi RH zlatne boje. U posebnim sve\xc4\x8danim prilikama mogu\xc4\x87e je vidjeti pripadnike kako nose juri\xc5\xa1nu pu\xc5\xa1ku VHS, ali i AK-47 (pratitelji zastave).'